望後德新弟邀池上酒闌浩歌潮落人散粹之即席成詩次韻和之
作者：李彌遜
朝代：宋

paragraphs: 平生七不堪，造物不能令。
從人較痴黠，百負未一勝。
一丘收桑榆，外物聽衰盛。
解纓清泠上，稍覺塵土凈。
孤飛團團月，似我靈府瑩。
偶逢一坳水，即現大圓鏡。
杯中見山綠，夜午覺已正。
喧呼衆賓歡，嗑嗒四谷應。
新詩带潮湍，浩唱起人定。
褰衣踏清影，藻荇耿深徑。
江山有精色，遠目不知暝。
欲去還復留，蘋梢惹歸艇。